《雨霁溯泷水》
明代·区怀瑞

软风无浪草无烟，晴日泷中好进船。齧石远泉添瀑布，烧林峣岭足畬田。

且寻花溜听琴韵，莫向苔矶数酒钱。自是桃源堪避世，津人休记义熙年。

作者简介：广东高明人，字启图。少有才，为辅臣赵志皋所重。天启七年举人，授当阳县知县。时县邑残破不堪，莅任后设义仓，兴学校，招集逃亡，民得稍安，有政声。后补平山令，告归。有《趋庭稿》、《游燕草》、《游滁草》等。